Airport ’77 – Flight 23 savnet

Airport '77 er en amerikansk katastrofefilm fra 1977 regissert av Jerry Jameson. Filmen handler om en jumbojet som styrter i havet over Bermudatriangelet etter et mislykket kapringsforsøk. Flyet synker og blir liggende på grunt vann like ved en undersjøisk klippe. Oksygenet er begrenset og besetningen må finne en måte å få passasjerene til overflaten. Hovedrollene spilles av Jack Lemmon, Joseph Cotten, Olivia de Havilland, James Stewart og Brenda Vaccaro, mens sentrale biroller spilles av Lee Grant, Christopher Lee og George Kennedy.

Airport '77 er den tredje av Airport-filmene. Den etterfulgte Airport '75 (1975) og ble etterfulgt av Airport '80: Concorde (1979).

Filmen er i Norge også kjent under tittelen Flight 23 savnet.

Den ble en moderat publikumssuksess og fikk lunken mottakelse av kritikerne.

Handling
Den rike kunstsamleren Philip Stevens inviterer sine venner til innvielsen av sitt nye kunstmuseum i Palm Beach i Florida. Hans egen spesialinnredede jumbojet stilles til disposisjon for gjestene. Når flyet setter av gårde er det fullastet med prominente personer og verdifulle kunstgjenstander. Flyets annenpilot har imidlertid til hensikt å kapre flyet for deretter å lande det på et øde sted Bahamas slik at han kan stikke av med den verdifulle lasten. Men under kapringen oppstår det kaos og flyets ene vinge krasjer med tårnet på en oljeplattform og styrter deretter i havet, midt i Bermudatriangelet. Mange av passasjerene overlever i styrten, men når flyet begynner å synke blir det meget dramatisk for de overlevende. Til alt hell blir flyet liggende på grunt vann, men farlig nær en undersjøisk klippe. Oksygenet ombord er i ferd med å brukes opp og utfordringen blir å få passasjerene opp til overflaten.

Om filmen

Popularitet og økonomi 
Aiport '77 ble en moderat suksess i USA, hvor den innbrakte $30 millioner og havnet på en 19-plass over de mest innbringende filmene i 1977. Den ble den tredje mest innbringende av Airport-filmene i USA.

Produksjonskostnadene var på $6 millioner. (dobbelt så mye som Airport '75).

Anmelderne 
Den fikk lunken mottakelse av kritikerne, noe som gjenspeiles i at den har fått 38 % på Rotten Tomatoes. Roger Ebert gav den 2 av 4 stjerner, mens Leonard Maltin har gitt den 2,5 av 4 stjerner i sin Movie Guide.

Den fikk middels god mottakelse fra de norske anmelderne. Den har fått 2 av fem stjerner i Den store film- og videoguiden.

Priser 
Filmen fikk ingen priser, men det kan nevnes at den ble nominert til to Oscar (beste scenografi og beste kostymedesign).

I rollene

Referanser

Eksterne lenker 
 

Katastrofefilmer fra USA
Dramafilmer fra USA
Thrillerfilmer fra USA
Filmer fra 1977
Engelskspråklige filmer
Filmer som foregår ombord i fly
Filmer lagt til Atlanterhavet
Filmer lagt til Florida
Oppfølgerfilmer
Filmer satt til 1970-årene